Rasszista poénok miatt mondtak le a Metro vezetői
A Metro újságot kiadó Metro International igazgatótanácsának egyik tagja és a cég amerikai részlegének vezetője mondott le posztjáról csütörtökön. Mindketten hasonló hibát követtek el: politikailag inkorrekt módon viccelődtek, amivel túl sokat ártottak a cég preszízsének.
„Hölgyeim, Uraim, Négerek!” – így kezdte beszédét Hans Holger Albrecht egy 2003-ban rendezett ünnepi vacsorán Stockholmban. A német Metro-igazgató a mondatot viccnek szánta: a volt államfő, Heinrich Lübke szavaival, amelyekkel a politikus 1962-ben köszöntötte Libéria népét, azt próbálta érzékeltetni, hogy a németek milyen pocsék szónokok - írja a Menedzser Fórum. A Metro vezérigazgatója, Viggo Carlund elmondta, ő ugyan értette tréfát, de ez nem változtat azon, hogy Albrecht helytelenül viselkedett, amiért végül lemondásra szólították fel.

A másik Metro-vezető, aki egy vicc miatt került bajba, Steve Nylund, a médiavállalat amerikai tevékenységéért felelős igazgatója. Nylundnak mobiltelefonon meséltek viccet, amikor egy üzleti vacsorán vett részt Rómában. A viccet lefordította asztaltársaságának, de közben ő is elsütött egy rasszista kifejezést. Az ügyet akkor kivizsgálta a Metro, és Nylundot szóbeli megrovásban részesítették, most viszont azért mondott le, hogy elejét vegye a botrányt követő további támadásoknak.

Nylund csak posztjáról mond le, és továbbra is a Metrónál dolgozik majd. Hans Hölger Albrecht az igazgatótanácsból vonul vissza, amelynek a fő Metro-részvényes svéd MTG rádió-televíziócsoport vezérigazgatójaként volt tagja.